

**SZOMBATHELYI SPORTKÖZPONT ÉS SPORTISKOLA**

**NONPROFIT KFT.**

**2016. évi**

**ÜZLETI TERVE**

**Bevezetés**

Szombathelyi Sportközpont és Sportiskola Nonprofit Korlátolt Felelősségű Társaság rövidítve Szombathelyi Sportközpont és Sportiskola Nonprofit Kft. 2010. január 1-én alakult meg.

A Kft. egyik fő feladata az Önkormányzat tulajdonában lévő sportlétesítmények üzemeltetése, működtetése, karbantartása és a lehetőségeihez mérten fejlesztése. A Kft. vagyonának és más eszközeinek célszerű, gazdaságos felhasználását, gyarapítását, a társaság szakszerű vagyonvédelmét, és az ehhez szükséges feltételek biztosítása szintén kiemelt feladat. A városi sportkoncepció a sportszakmai követelmények figyelembevételével megoldja a társaság kezelésében lévő létesítmények terv szerinti, szakszerű és takarékos üzemvitelét, a fedett- és szabadtéri pályák, létesítmények, épületek, építmények folyamatos karbantartását, előkészítését az edzésekre, versenyekre, mérkőzésekre, kulturális és egyéb rendezvényekre.

A sportlétesítmények közlekedési útjainak, zöldterületeinek, parkjainak rendszeres gondozására, tisztán tartására szintén különös figyelmet fordít.

A város sportkoncepciója kiemelten támogatott területként határozza meg az ifjúsági- és szabadidősportot, valamint az utánpótlás nevelést. A társaság célja, hogy a Szombathelyi Szabadidősport Szövetség, a Városi Diáksport Bizottság és a városrészek civil szervezeteinek bevonásával, a sportcélú ingatlanok fejlesztésével, szervezett programok keretében minél nagyobb számban mozgósítsa azokat, akik nem részesei a versenysportnak.

Másik fő feladata a sportiskolai rendszer fenntartása, fejlesztése, továbbá a minőségi utánpótlás sportolás lehetőségeinek kibővítése, a sportiskolai szakágak működéséhez szakmai segítségnyújtás.

Cél, hogy a gyermekek minél hosszabb ideig maradhassanak a sportiskola kötelékében, biztosítva számukra a folyamatos versenyzési lehetőségeket, a biztos szakmai és anyagi hátteret. Jelenleg közel 500 versenyző tartozik a Sportiskolához, ezt a létszámot szeretné a Kft. fokozatosan tovább bővíteni. Lehetőségeihez mérten olyan országos korosztályos és nemzeti bajnokságokban versenyeztetni őket, amely szakmailag indokolt.

A sportiskolai képzésen túl részt vesz a társaság a közoktatási típusú sportiskolai képzésben. Ezzel olyan életpályát tud biztosítani a fiatalok számára, amely az általános iskolán és középiskolán keresztül a szombathelyi egyetemig érhet. A sportiskolai csoportokban sportoló fiatalok teljesítménye hatással van a szombathelyi oktatási intézmények sporteredményeire is, hiszen iskolájukat képviselve bekapcsolódnak az országos diákolimpiai küzdelmekbe. Az elmúlt éveket vizsgálva ebben a versenyrendszerben is egyre eredményesebben szerepelnek növendékeink a különböző sportágakban.

Sportoktatási feladatainkat az új 2013-as évi Felnőttképzési Törvény alapján a régióban az elsők között indítottuk el.

A fenti feladatokon kívül a Szombathelyi Sportközpont és Sportiskola Nonprofit Kft. SZMJV Közgyűlése 286/2014. (VI.19.) Kgy. sz. határozata alapján 2014. július 01. naptól sportinformációs feladatokat is ellát.

**2016.évi költségterv**



**Nettó árbevétel és egyéb bevétel összetételének alakulása**



**2016.évi eredményterv**



**2016. évi létszám / fő**



Szombathelyi Sportközpont és Sportiskola Nonprofit Kft. 2016. évi üzleti tervében 186.175 e Ft nettó árbevételt tervez. Ezek az alábbi tételek összegéből adódnak:

|  |  |
| --- | --- |
| **Megnevezés** | **Nettó árbevétel összege** |
| Sportiskola | 99.535 e Ft |
| Aréna | 50.440 e Ft |
| Központ és telephelyek | 36.200 e Ft |
| **Összesen** | **186.175 e Ft** |

A Sportiskola bevételei között a működési hozzájárulásokat, a látvány-csapatsport támogatást, az országos szakszövetségek által nyújtott támogatást szerepeltet. A látvány-csapatsport támogatásból várható bevétel összegét a 2015.évi tényadatok ismeretében állapította meg. A működési hozzájárulás várható összegének kalkulálásakor a meglévő szakosztályok 2015.évi ténylegesen realizált bevételeit vette figyelembe.

Az Aréna nettó árbevételénél a saját szakosztályok megnövekedett teremigénye miatt valamint a kieső rendezvények miatt (szalagavatók) 8.000 e Ft-tal kevesebb bevétel került tervezésre.

A központ és telephelyek várható árbevétele esetében jelentős visszaeséssel számol, ennek oka, hogy az előző évhez képest a TAO kiegészítő sportfejlesztési támogatás csökkent. 2016-ban csak az utánpótlás neveléshez kapcsolódó kiegészítő sportfejlesztési támogatással tud a társaság tervezni, a fejlesztéshez kapcsolódó támogatás várhatóan nem lesz. Az ebből adódó bevétel csökkenés több mint 10.000 e Ft. További bevétel kieséssel számol a Kolozsvár u. telephelyén.

Szombathelyi Sportközpont és Sportiskola Nonprofit Kft. 2016. évi üzleti tervében 367.175 e Ft összes költséget tervez. Ezek az alábbi tételek összegéből adódik:

Az anyagköltségek között a közüzemi díjak, üzemanyag, nyomtatvány, tisztítószer, fogyóeszközök és felszerelés sporteszköz költségek szerepelnek. Az anyagköltségek több mint 75%-a a közüzemi díjakkal kapcsolatos. Az ezen a soron szereplő valamennyi költséget a 2015. évi adatok figyelembevételével állapította meg.

Az igénybevett szolgáltatások soron többek között karbantartási költségek, bérleti díjak, versenyeztetéssel összefüggő költségek és sportszolgáltatások szerepelnek. A tételsor csökkenését az előző évhez képes az okozza, hogy a Kft-ben szükséges karbantartásokat nem tudja a jelenlegi finanszírozásból elvégezni. A hatósági eljárások miatt a tűzvédelmi szolgáltatások ára emelkedett meg, a bérleti díj soron pedig jelentős növekedéssel számol, mert a torna szakosztályunk terembérlete több mint 2,5-szerese az előző évinek.

Az egyéb szolgáltatások a hatósági díjakból, bankköltségből és biztosítási díjakból tevődik össze, melyeknél a 2015.évhez képest, minimális csökkenéssel terveztek, mivel beruházások miatti engedélyek, hatósági díjak összegével nem számolt.

A személyi jellegű ráfordítás összegének csökkenése a már megtörtént, illetve a jövőbeni tervek szerinti elbocsátások, átszervezések miatt történt. A kosárlabda szakosztályban növeli a csapatok számát, ezért emelkedtek a szakosztályt terhelő megbízási díjak. A minimálbér emelkedése miatt kötelező béremelést tervezett a Kft., illetve az önkormányzat által rá bízott feladatok elvégzéséhez kapcsolódó munkavállalók bérével is számolt (SzombathelyPont).

A Szombathelyi Sportközpont és Sportiskola 2015.évi TAO pályázatában egy 19.000 e Ft értékű busz beszerzésének támogatását kérvényezte, amelyet az Magyar Kosárlabdázok Országos Szövetsége jóváhagyta. Így a tervezett beszerzési ár 70%-a látvány-csapatsport támogatásból már a rendelkezésre áll, a 30% önerőből 4.500 e Ft-ot szerepeltet az üzleti tervében. A busz beszerzésének végső határideje 2016.06.30.

2015. 04.29-én a Kft. benyújtotta a be/SFP-04284/2015/MKOSZ ügyszámú sportfejlesztési programját, amelyben 172.792.646 Ft értékben ingatlanra irányuló tárgyi eszköz beruházást szerepeltetett az Aréna telephelyére vonatkozóan. A pályázat elbírálásához az országos szakszövetség hatósági engedélyeket, közgyűlési határozatot, tulajdonosi hozzájárulást, illetve részletes költségvetést kért. Ezeket a dokumentumokat a megadott határidőig a sportszervezet nem tudta beszerezni, ezért a hatósági eljárás felfüggesztését kérte. A Sugár úti sportkomplexum további fejlesztéséről ( emelet ráépítés ) nem szeretne a Kft. lemondani. A társaság vállalja, hogy a Magyar Kosárlabdázók Országos Szövetségétől beszerzi a kivitelezéshez szükséges elvi hozzájárulást. További tárgyalásokat kezdeményez a LUK Savaria Kuplunggyártó Kft-vel, aki a tavalyi évben is TAO támogatással segítette az Aréna sportkomplexumban megvalósított beruházásokat. Az emelet ráépítéssel kapcsolatos kivitelezési munkák várható értéke 180 millió Ft, amelyhez 70% mértékű TAO támogatást igényelhet a Kft., a 30% önerőt ( 54 millió Ft ), valamint a tervezési,- engedélyezési és,- közbeszerzési eljárás lefolytatásának díjait ( 6 millió Ft ) támogatás formájában igényli. A beruházás megvalósítása esetén a TAO támogatáshoz kapcsolódni fog kiegészítő sportfejlesztési támogatás is, amit a további fejlesztésekre szeretne fordítani a sportszervezet.

A **kormány programjában** kiemelt fontossággal bír az ország sportéletének fejlesztése. A vezetők mindent megtesznek, hogy az **Olimpia rendezés**éhez minél közelebb kerüljön az ország. A most gyermekkorú versenyzők fogják alkotni 2024-ben az élsportolók zömét. 2010-ben a Sportiskola és a Sportközpont összevonásakor közel 80 m Ft állt rendelkezésre a Sportiskola költségvetéséhez a szombathelyi sporttehetségek neveléséhez. Ma 40 m Ft a városi finanszírozás. A kosárlabda, mint TAO-s sportág bővelkedik az anyagiakban (közel 60 m Ft), ezt az összeget azonban a törvényi előírásoknak megfelelően és annak betartásával kizárólag kosárlabda utánpótlás csapatok működtetésére tudja a Kft. felhasználni.

Az előzőekben felvázoltak szerinti finanszírozással a Sportiskola egy önkormányzat által ellenőrzött, egységes a Sportkoncepció céljainak megfelelően működő **utánpótlás-képző bázis**sá fejlődne, a sportban tehetségesek átfogó kiválasztása megtörténne. A kormány programjához igazodó ár-érték arányban hatékony sportági képzés valósul meg, melynek eredményeként a Sportiskolák versenyében országosan elért vezető pozíciója megmarad és remélhetőleg minél több szombathelyi résztvevője lesz majd a magyar olimpiának.

**Vezetői összegzés**

A Kft. célja a sportingatlanok gazdaságos működtetése, állagának megóvása és fejlesztése, valamint a TAO adta lehetőségek maximális kihasználása. A sportiskolai részleg kötelékén belül a sportban tehetséges szombathelyi, azaz saját nevelésű gyermekek sportági tudásának növelése, annak érdekében, hogy nemzetközi porondon méltón képviseljék Szombathelyt vagy éppen labdajátékokban szórakoztassák városunk lakóit.

A sportfejlesztést csak önkormányzati támogatás bővítésével lehet megoldani. Szombathely kiemelten támogatott sportszervezetei mellett (Falco KC, HVSE, Sportiskola, KLIK, Diáksport, Dobó SE) a színvonalas és népszerű rendezvények szervezése az egyik fő feladat. A programok lekötése, és a nagyszámú szurkolókat csalogató mérkőzések összehangolása eddig sem volt egyszerű feladat. A költségek csökkentése, a bevételek növelése az irány, ami felé törekszik a sportszervezet. Az adminisztrációs terheket oly módon kívánja csökkenteni, hogy ne sérüljön a működtetés minősége.

**Vezetői észrevételek, jövőkép:**

2015.11.01-jén ügyvezető váltás történt. A tavalyi év végén szükséges volt az Aréna Savaria működéshez 8 m Ft anyagi támogatást igényelni pótlólag. A 2016-os év költségvetés tervezeténél úgy gondolom, hogy számos költségcsökkentő intézkedést kell mihamarabb megtenni, mivel a források volumene csökkent.

**Működtetés, üzemeltetés:**

**Aréna Savaria**

A fent említett összeg az Aréna karbantartási munkálataiból hiányzik. Már a tavalyi évben is tovább tolódtak ezek a munkálatok.

**Aréna bevételi oldala:**

A szalagavatók az Agora MSH bevételeit fogják növelni, hiszen visszakerültek eredeti helyükre ( kb. 8 m Ft ). Célunk, hogy az Arénában tartsunk minél több rendezvényt, azonban figyelnünk kell arra is ezek szervezése kapcsán, hogy az időpontok megállapításainál ne legyen olyan időpont, amikor sportrendezvények vannak. A fellépők, előadók is a hétvégéket preferálják, hisz köztudott több látogatóval lehet számolni, és nagyobb a bevétel.

**POTE terem:**

A megnövekedett teremigény miatt a Dózsa Gy. u. 14. szám alatt található POTE termet is a Sportközpontnak kell üzemeltetni, és mivel a közüzemi díjak és a bérleti díj anyagi forrása nem biztosított, mindenképpen piaci áron vagy azon felül kell az iskoláknak is ajánlanunk. A parketta lehelyezése szükséges, azonban jelentős költségigénye miatt az idei évben nem valósítható meg.

**Farkas K. utcai Sportcsarnok:**

Az Önök által küldött, 67.459-3/2015. iktatószámú levélben is közölt közgyűlési határozat alapján 1,3 m Ft-ért kell bérelnünk a Sportcsarnokot, de még így is további, évi 7,6 m Ft összegű működési költséget igényel. A bérbeadóval, - Németh Viktorral - történő egyeztetések során sikerült a Sportcsarnok gáz használati díjának 50%-os csökkentését elérni, mely kb. 2,6 m Ft-os megtakarítást eredményez.

**Sportközpont:**

Az eddig eltelt időszakban már egyik kollégánk munkaviszonyát megszüntettük és a gazdasági vezető is kibővített munkaköri tevékenységeket végez. Elbocsátások, illetve különböző, de kapcsolódó feladatkörök összevonása, átszervezése szükséges, valamint vizsgálandó, melyek azok a feladatok, melyek vállalkozónkénti teljesítése megoldható.

Rácz Róbert

ügyvezető igazgató